钦定古今图书集成/明伦汇编/家范典/第084卷 > 《亡妻王氏墓志铭》苏轼
## 钦定古今图书集成/明伦汇编/家范典/第084卷 > 《亡妻王氏墓志铭》苏轼

治平二年五月丁亥，赵郡苏轼之妻王氏卒于京师。
六月甲午，殡于京城之西。其明年六月壬午，葬于眉
之东北，彭山县安镇乡可龙里先君先夫人墓之西
北八步。轼铭其墓曰：“君讳弗，眉之青神人，乡贡进士
方之女。生十有六年而归于轼。有子迈，君之未嫁事
父母，既嫁，事吾先君、先夫人，皆以谨肃闻。其始未尝”
自言其知书也。见轼读书，则终日不去，亦不知其能
通也。其后轼有所忘，君辄能记之，问其他书，则皆略知之，由是始知其敏而静也。从轼官于凤翔，轼有所
为于外，君未尝不问知其详，曰：“子去亲远，不可以不
慎，日以先君之所以戒轼者相语也。”轼与客言于外，
君立屏间听之，退必反复其言，曰：“某人也，言辄持两
端，惟子意之所向，子何用与是人”言有来求与轼亲
厚甚者，君曰：“恐不能久，其与人锐，其去人必速。”已而
果然。将死之岁，其言多可听，类有识者。其死也，盖年
二十有七而已。始死，先君命轼曰：“妇从汝于艰难，不
可忘也。他日汝必葬诸其姑之侧。”未期年而先君没，
轼谨以遗令葬之。铭曰：

君得从先夫人于九原，予不能。呜呼哀哉！余永无所
依怙，君虽没，其有与为妇。何伤乎？呜呼哀哉！